Annabi Esayi.
47.
«Babilɔn taa, keli i xa kibanyi kui, i dɔxɔ bɔxi ma. I xa tofanyi nun i xa bannaya bama nɛ i yi. 
Wali see tongo kuri sofe ra. I xa mafelenyi bama nɛ i ma, i xa dugi mate, i xure igiri i mageli ra. 
I ɲaibɔma nɛ yaagi kui, n fama nɛ n gbe ɲɔxɔde kinikini xanbi.» 
Alatala Sɛnbɛma nan findi muxu xunsarama ra, Isirayila xa Sɛniyɛntɔɛ. 
«Babilɔn ɲama, wo dɔxɔ, wo wo dɛ balan. Wo xa mangɛya bara ɲɔn. 
N nu xɔnɔxi n ma ɲama ma, n fa e kɛ tongomae xun nakana. N naxa e lu wo sagoe, kɔnɔ wo mu kinikini e ma fefe ma. Hali forie, wo bara e ɲaxankata a ɲaaxi ra. 
Wo nu a falama nɛ, ‹N ma mangɛya mu ɲɔnma abadan!› Kɔnɔ wo mu wo ɲɔxɔ saxi fe xɔn ma naxan nɔma wo lide.» 
«Yakɔsi wo wo tuli mati n na, wo tan banna naxee a maɲɔxunxi a fefe mu nɔma wo tɔɔrɔde, naxee a falama, ‹N keren nan tide gbo duniɲa, n mu findima kaaɲɛ ra, n ma die mu bama n yi.› 
Kɔnɔ n xa a fala wo bɛ, na fe firinyie wo lima nɛ fɛɛɲɛn keren kui. Wo ganma nɛ wo xa die ra, wo findi kaaɲɛ ra hali wo duureya nun karamɔxɔ wali rawuya. 
Wo nu laxi wo xa ɲaaxuɲa nan na, wo ɲɔxɔ a ma na mu toma. Wo xa fe kolonyi bara wo madaxu. Wo bara a fala wo bɔɲɛ ma, ‹N keren nan be, n tan nan gbansan tide gbo.› 
Gbaloe fama nɛ wo lide, wo mu nɔma wo yɛtɛ ratangade naxan ma wo xa naafuli ra, gbaloe naxan wo tɛrɛnnama.» 
«Wo to laxi na fe mɔɔli nan na, wo xa lu wo xa duureya, nun wo xa manduruya kui wo darixi naxan na. Wo a maɲɔxun a na sɔɔnɛyama nɛ wo bɛ, wo fa geeni wo yaxui xun ma, 
kɔnɔ na birin fama nɛ wo ratagande. Wo xa se matoe xili, naxee koore matoma, e fe fala naxan fama wo lide. 
Nee tan fan luma nɛ alɔ sɛxɛ naxan ganma tɛ ra. E mu nɔma e yɛtɛ rakiside tɛ xɔɔra. Sese mu luma e yi ra, hali tɛ xunxuri e dɔxɔma naxan sɛɛti ma xinbeli tɛmui. 
E mu nɔma fefe rabade wo bɛ, hali wo to bara wo xaxili ti e ra kabi wo dimɛdi tɛmui. E sigama nɛ yare e xa kira ɲaaxi xɔn ma. Mixi yo mu nɔma wo rakiside.» 
